**Elegie marină**

Singur te plimbi tu de-a lungul țărmului

pășind cu grijă printre așchiile sfărmate de roci,

desprinse parcă din zidurile masive-ale timpului,

printre cochilii sonore de melci și de scoici,

printre licheni verzui și rădăcini vegetale...

Marea e furtunoasă acum –

Eol e mânios și își mână valurile în chip suveran

peste-o uriașă întindere –

perpetuum mobile cu big-bangul

în cine mai știe ce clopot celest...

Singur te plimbi prin golful acela –

doar tu mai zăbovești acolo

și pescărușii planând tot mai ușor –

drumeț ostenit, pribegind fără rost

peste nisipul neted și umed al serii,

cel care mai poate păstra,

preț de o clipă, tiparul tălpilor tale,

până când valurile se vor năpusti

din nou cu furie pe țărm...

Singur te plimbi, călcând prin tăcerile

cuibărite-n ierbi arămii,

în trunchiuri pitice și strâmbe de sălcii,

în cărărui șerpuind dinspre plaje,

și-apoi nu știi cum, cuprins de o spaimă bizară,

îți vine să strigi, să-ți auzi ecoul glasului

plutind peste ape, până departe...

Totul e efemer aici, nimic nu-i statornic,

de la zeii elini până la ultimul trecător –

cel care, iată, chiar acum trece zâmbind

cu cămașa aruncată neglijent pe umerii goi,

fără să știe că prin sufletul lui, nu peste mult timp,

deși desprins cu totul de puterile mării,

va bântui o nostalgie fără de leac –

femeie-flacără, neostoită arzând

peste nisipul luminos și neted al golfului...

Eugeniu Nistor, *Elegie marină,*Discobolul nr.220-222.

*http://www.usr-alba.ro/images/discobolul/discobolul-220-222.pdf*